Algemene naam: Blomkool
Wetenskaplike naam: Brassica Oleracea var. Botrytis
Blomkool is van dieselfde plantfamilie as winterblomkool, Brusselse spruite, kool en boerkool. Blomkool kom blykbaar van Suidwes Asië of Turkye af. Dit is afkomstig van 'n wilde kool en nadat dit verskeie veranderinge ondergaan het, is dit meer as 2000 jaar later die groente wat ons vandag ken.
Die plant het donkergroen geribde blare met getande rande wat 'n stywe wit blomkop omring. Hierdie is die eetbare deel van die plant. Die eetbare deel is ook in Engels as die "curd" bekend.
Blomkool is 'n goeie bron van kalium en vitamien B en C. Dit word as 'n gesonde koolhidraat en veselryke groente gesien. Beide die blare en blomkop is eetbaar alhoewel die blomkoolkop meestal geëet word. Die kop word kleiner gebreek en vir 'n kort rukkie gekook of gestoom. Dit word ook rou geëet of sop van gemaak.
Blomkool word in sanderige leemgrond wat 'n ryk organiese inhoud het en goed dreineer geplant. Die grond se pH moet tussen 6.5 en 7 wees. Voor planttyd moet die grond goed voorberei word sodat enige organiese materiaal gevestig kan word. Begin deur grondmonsters te neem. As daar enige voeding soos kalk vir die regte pH of addisionele organiese materiaal soos kompos of mis benodig word, word dit soos per grondmonster aanbeveling toegevoeg. Dit word omtrent vier weke voor planttyd gedoen.
Indien 'n groen dekgewas voor die blomkool geplant moet word, moet dit omtrent 12 weke voor planttyd gedoen word. Ongeveer vier weke voor planttyd moet die groen dekgewas afgesny word. Dit word in die boonste 500 mm grond saam met kompos, mis, kalk en superfosfaat, indien nodig, ingeploeg.
Na nog 'n week moet die grond met 'n skotteleg gelykgemaak word en enige oorblyfsels van die dekgewas in die boonste 20 cm grond ingeploeg word. In die laaste week voor planttyd moet daar weer met 'n skotteleg geploeg word. Dit werk die laaste kunsmis in en roei terselfdertyd enige onkruid wat moontlik begin groei het uit.
Blomkool het 'n wye groei temperatuur van 15°C tot 24°C en dit kan ook in koeler gebiede geplant word. Dit groei egter nie goed by baie koue temperature van minder as 5°C of baie warm areas met lang tydperke van meer as 30°C nie. Onder hierdie omstandighede is die ontwikkeling van die kop baie beperk.
Daar is baie nuwe kruisings wat vir 'n groter weerstand en meer aanpasbaarheid by verskeie klimate ontwikkel word. Dit is altyd raadsaam om jou plaaslike saadverskaffer of landbou-voorligtingsbeampte te raadpleeg oor die beste kultivars vir jou omgewing.
Variëteite om te oorweeg is Arano, Huntsmen, Juneau, Sabadel, Synergy, TSX C22, TSX C40 en White Gold.